นายกฯเผยขั้นตอน พระบรม ทรงขอเวลาทําใจ
ส่วนการสืบราชสมบัติ ให้รอเวลาที่เหมาะสม นํ้าตานองทั่วแผ่นดิน,แผ่นดินไทยสุดวิปโยคพระบาทสมเด็จพระเจ้าอยู่หัว เสด็จสวรรคต สำนักพระราชวังออกประกาศเสด็จสวรรคตด้วยพระอาการสงบ สมเด็จพระบรมโอรสาธิราชฯ สยามมกุฎราชกุมารเป็นองค์ประธานสรงน้ำพระบรมศพ นายกฯเศร้าเสียใจ แถลงเป็นวันไม่ต้องการนึกคิด ระบุที่ผ่านมาคณะแพทย์ถวายการรักษาอย่างใกล้ชิดแต่พระอาการประชวรหาคลายไม่ สดุดี 70 ปีทรงครองแผ่นดินโดยธรรม เพื่อประโยชน์สุขของมหาชนชาวสยาม ชวนชาวไทยตั้งจิตอธิษฐานส่งเสด็จสถิตในสรวงสวรรค์ สำนักนายกฯ ให้ลดธงครึ่งเสา 30 วัน ภาครัฐไว้ทุกข์ 1 ปี ส่วนประชาชนตามความเหมาะสม ศิริราชระงมด้วยเสียงร่ำไห้อย่างสุดแสนอาลัยของพสกนิกรที่ไปเฝ้าติดตามข่าวพระอาการประชวรและทราบข่าวด้วยหัวใจสลาย สนช.ประชุมด่วน กสทช.กำชับทีวี วิทยุ เสนอข่าว ขณะที่นานาชาติทยอยส่งสารแสดงความเสียใจ,ทั่วโลกแพร่ข่าวการสูญเสียครั้งใหญ่ของชาวไทย ยกย่องเป็นกษัตริย์นักดนตรีแจ๊ส พระบิดาฝนเทียมแผ่นดินไทยตกอยู่ในความวิปโยคครั้งยิ่งใหญ่ ปวงพสกนิกรทั่วประเทศหัวใจสลาย ร่ำไห้น้ำตานองหน้า ด้วยความเทวษอาดูรและอาลัยรักอย่างสุดซึ้ง เมื่อพระบาทสมเด็จพระเจ้าอยู่หัว พระผู้ทรงมีคุณูปการอย่างใหญ่หลวงต่อแผ่นดิน พระทูลกระหม่อมแก้ว ผู้ทรงเป็นศูนย์รวมดวงใจของคนไทยทั้งชาติ ได้เสด็จสวรรคตแล้วเมื่อเวลา 15.52 น. วันที่ 13 ตุลาคม,สำนักพระราชวังประกาศ ในหลวงสวรรคต,โดยสำนักพระราชวังได้ออกประกาศทางทีวีรวมการเฉพาะกิจ เมื่อเวลา 19.00 น. วันที่ 13 ตุลาคม ว่า พระบาทสมเด็จพระปรมินทรมหาภูมิพล อดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร เสด็จพระราชดำเนินไปประทับรักษาพระอาการประชวร ณ โรงพยาบาลศิริราช ตั้งแต่วันศุกร์ที่ 3 ตุลาคม พุทธศักราช 2557 ตามที่สำนักพระราชวังได้แถลงให้ทราบเป็นระยะแล้วนั้น,แม้คณะแพทย์ได้ถวายการรักษาอย่างใกล้ชิดจนสุดความสามารถ แต่พระอาการประชวรหาคลายไม่ ได้ทรุดหนักลงตามลำดับ ถึงวันพฤหัสบดีที่ 13 ตุลาคม พุทธศักราช 2559 เวลา 15 นาฬิกา 52 นาที เสด็จสวรรคต ณ โรงพยาบาลศิริราช ด้วยพระอาการสงบ สิริพระชนมพรรษาปีที่ 89 ทรงครองสิริราชสมบัติได้ 70 ปี,นายกฯแถลงเป็นวันไม่ต้องการนึกคิด,ต่อมาเวลา 19.05 น. พล.อ.ประยุทธ์ จันทร์โอชา นายกรัฐมนตรี แถลงผ่านโทรทัศน์รวมการเฉพาะกิจแห่งประเทศไทยว่า พี่น้องประชาชนชาวไทยที่อยู่ในราชอาณาจักร และในต่างประเทศทั่วโลกทุกท่าน วันที่ชาวไทยทั้งปวง ไม่ต้องการแม้แต่จะนึกคิด และไม่ปรารถนาแม้แต่จะได้ยินก็มาถึง เมื่อสำนักพระราชวัง ได้ออกแถลงการณ์อย่างเป็นทางการว่า พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤ,บดินทร สยามินทราธิราช บรมนาถบพิตร เสด็จสวรรคตแล้ว ในวันนี้ ณ โรงพยาบาลศิริราช ถือว่าเป็นการสูญเสีย และความวิปโยคยิ่งใหญ่ที่สุดในชีวิตของปวงชนชาวไทยทั้งประเทศ นับแต่การเสด็จสวรรคตของพระบาทสมเด็จพระเจ้าอยู่หัว รัชกาลที่ 8 เมื่อวันที่ 9 มิถุนายน พุทธศักราช 2489,13 ตุลาฯ ดุจวันปิยมหาราช,พล.อ.ประยุทธ์กล่าวว่า พี่น้องประชาชนชาวไทยทุกคนได้ติดตามข่าวสาร และรับทราบมาเป็นลำดับว่าในห้วงหลายปีที่ผ่านมา พระบาทสมเด็จ พระเจ้าอยู่หัว ทรงพระประชวร และได้เสด็จไปประทับที่โรงพยาบาลศิริราชเป็นระยะเมื่อพระอาการบรรเทาลงก็จะทรงปฏิบัติพระราชกรณียกิจตามปกติด้วยพระวิริยะอุตสาหะ เพื่อความผาสุกของพสกนิกร ตลอดเวลาที่ผ่านมา คณะแพทย์ได้ถวายการรักษาอย่างใกล้ชิด พระอาการดีขึ้นเป็นลำดับ ยังความปลาบปลื้มแก่ประชาชนคนไทยทั้งชาติ แต่ในที่สุดพระอาการประชวรหาคลายไม่ ประกอบกับพระชนมพรรษามาก พระบาทสมเด็จพระเจ้าอยู่หัว เสด็จสวรรคตพระชนมพรรษาปีที่ 89 เสด็จดำรงสิริราชสมบัติ 70 พรรษา วันที่ 13 ตุลาคม จะเป็นวันที่อยู่ในความทรงจำของประชาชนชาวไทยตลอดไปนานแสนนาน ดุจวัน ปิยมหาราช 23 ตุลาคม,สดุดี 70 ปีครองแผ่นดินโดยธรรม,พล.อ.ประยุทธ์กล่าวว่า ระยะเวลา 70 ปี ในรัชสมัยของพระบาทสมเด็จพระเจ้าอยู่หัวภูมิพลอดุลยเดช เริ่มต้นขึ้น ภายหลังจากที่มหาสงครามโลกเพิ่งสิ้นสุดลง ประเทศชาติกำลังฟื้นตัวจากภัยสงคราม ประชาชนเปี่ยมด้วยความหวัง เมื่อประเทศไทยมีพระบาทสมเด็จพระเจ้าอยู่หัว พระองค์ใหม่ครองราชย์ เป็นผู้นำ เปลี่ยนความท้อแท้ของผู้คนกลายเป็นความแน่วแน่ มั่นคง องอาจที่จะยืนหยัดต่อสู้ กับอุปสรรคต่างๆตลอดรัชสมัยเป็นช่วงเวลาที่มีการพัฒนาประเทศในทุกด้าน ทรงเป็นกษัตริย์ ผู้เป็นที่รัก เทิดทูน ทรงเป็นศูนย์รวมใจของคนไทยทั้งชาติ นับเป็น 70 ปี ที่ทรงครองแผ่นดินโดยธรรมเพื่อประโยชน์สุขแห่งมหาชนชาวสยามโดยแท้ บัดนี้ 70 ปี ในรัชสมัยของ สมเด็จพระภัทรมหาราช พระมหากษัตริย์ ผู้ประเสริฐยิ่งของปวงชนชาวไทยได้สิ้นสุดลงแล้ว พระมหากรุณาธิคุณที่ทรงมีต่อพสกนิกรชาวไทยมากมาย ล้นพ้นหาที่สุดมิได้ มากเพียงใด ความวิปโยคอาลัยของพสกนิกรชาวไทย ก็มากมายท่วมท้นหาที่สุดมิได้เพียงนั้น,ชวนตั้งจิตส่งเสด็จสถิตในสรวงสวรรค์,พล.อ.ประยุทธ์กล่าวว่า รัฐบาลขอเชิญชวนให้เราทุกคนร่วมกันตั้งจิตภาวนาตามศาสนาที่ทุกท่าน นับถือ ดังที่เราเคยร่วมกันภาวนาถวายพระพร และอัญเชิญสิ่งศักดิ์สิทธิ์ที่ทุกท่านเคารพนับถือให้อภิบาลคุ้มครองตลอดเวลาที่ทรงพระประชวร เพื่ออธิษฐานภาวนาขอให้ดวงพระวิญญาณของพระบาทสมเด็จ พระเจ้าอยู่หัวในพระบรมโกศสถิตในสรวงสวรรค์ และทรงอภิบาลคุ้มครองราชอาณาจักรไทย ประชาชนชาวไทย ผู้เป็นพสกนิกรของพระองค์ให้มีความสงบสุข และความสันติสุข ดุจดังที่ประเทศ ไทยและประชาชนชาวไทยมีมาโดยตลอด ภายใต้ร่มพระบารมียาวนาน 70 ปี ถึงแม้เราจะอยู่ในยามทุกข์โศกน้ำตานองหน้าทั่วกันเพียงใด ประเทศไทย อันเป็นที่รักของพวกเราและของพระบาทสมเด็จ พระเจ้าอยู่หัวในพระบรมโกศ ต้องดำรงต่อไป อย่าให้การเสด็จสวรรคตครั้งนี้ ทำให้พระราชปณิธาน ที่จะเห็นราชอาณาจักรของพระองค์ มีความเจริญรุ่งเรือง พสกนิกรมีความผาสุกสวัสดีมีเมตตาและไมตรีต่อกัน ต้องหยุดชะงักลง,แจงภารกิจสำคัญของรัฐบาล 2 ประการ,พล.อ.ประยุทธ์กล่าวว่า การจะแสดงความ จงรักภักดี และความอาลัยที่ดีที่สุดคือ เจริญรอยตามพระยุคลบาท สืบสานพระราชปณิธาน ที่จะรักษาเอกราช อธิปไตยความสมบูรณ์พูนสุข และความเจริญรุ่งเรืองของบ้านเมือง ตลอดจนการปฏิบัติตามพระบรมราโชวาทพระราชดำรัสที่เคยพระราชทานไว้ ภารกิจสำคัญที่จะต้องดำเนินการในบัดนี้มี 2 ประการ คือ การดำเนินการให้เป็นไปตามรัฐธรรมนูญแห่งราชอาณาจักรไทย และตามกฎมณเฑียรบาล ว่าด้วยการสืบราชสันตติวงศ์ พุทธศักราช 2467 ตลอดจนตามราชประเพณีในส่วนของการสืบราชสันตติวงศ์ ซึ่งสอดคล้องต้องกัน เพื่อให้การปกครองในระบอบประชาธิปไตย อันมีพระมหากษัตริย์ทรงเป็นประมุขดำเนินต่อไปอย่างต่อเนื่อง โดยรัฐบาลจะแจ้งไปยังสภานิติบัญญัติแห่งชาติ ว่าพระบาท สมเด็จพระเจ้าอยู่หัวในพระบรมโกศ ได้ทรงพระกรุณาโปรดเกล้าโปรดกระหม่อม สถาปนาพระรัชทายาทตามกฎมนเทียรบาลไว้แล้ว เมื่อวันที่ 28 ธันวาคม 2515 จากนั้นสภานิติบัญญัติแห่งชาติ จะดำเนินการในส่วนที่เกี่ยวข้องต่อไป อีกประการหนึ่งคือ การเตรียมงานพระบรมศพในส่วนของรัฐบาล และประชาชนให้สมพระเกียรติยศ และสมกับความ จงรักภักดีของประชาชนชาวไทย ที่มีต่อพระบาท สมเด็จพระเจ้าอยู่หัวในพระบรมโกศ ทั้งนี้ การดำเนินการทั้ง 2 ประการนี้ รัฐบาลจะแจ้งให้พี่น้อง ประชาชนทราบเป็นระยะต่อไป,วอนให้ฟังข่าวทางการอย่าเชื่อข่าวลือ,พล.อ.ประยุทธ์กล่าวต่อว่า ในช่วงเวลาต่อจากนี้ไปเป็นช่วงเวลาที่รัฐบาล และผู้เกี่ยวข้องจะต้องดำเนินการเรื่องต่างๆให้เป็นไปตามกฎหมาย และราชประเพณี รัฐบาลจึงขอให้พี่น้องประชาชนทั้งหลายรับฟังข่าวสารอย่างเป็นทางการจากหน่วยงานราชการ อย่าเชื่อข่าวที่ลือที่ไม่ปรากฏแหล่งอ้างอิง พร้อมกันนี้ รัฐบาลขอเชิญชวนให้พี่น้องประชาชนคนไทยที่รักทุกท่านแต่งกายถวายความอาลัย เป็นเวลาหนึ่งปี สถานที่ราชการลดธงครึ่งเสา เป็นเวลา 30 วัน และทุกภาคส่วน ควรพิจารณางดการจัดงานรื่นเริงต่างๆเป็นเวลา 30 วัน ทั้งนี้ ท่านทั้งหลายอาจเข้าร่วมพิธี หรือจัดกิจกรรมทางศาสนาของตน ถวายเป็นพระราชกุศล หรือจัดเป็นพระบรมราชานุสรณ์ อีกทั้งควรใช้โอกาสนี้,ให้กำลังใจแก่กันและกัน เพราะเราทุกคนต่างก็มีหัวอกเดียวกัน เพราะมีพ่อของแผ่นดินร่วมกัน และโปรดช่วยกันรักษาความสงบเรียบร้อยของบ้านเมือง มิให้ผู้ใดฉวยโอกาสแทรกเข้ามาก่อความขัดแย้ง จนกลายเป็นความวุ่นวาย ขอพี่น้องประชาชนทุกคน ร่วมส่งเสด็จฯพระบาทสมเด็จพระเจ้าอยู่หัวในพระบรมโกศ ด้วยการรักษาแผ่นดินของพ่อด้วยความรักและความสามัคคีตลอดไป พี่น้องประชาชนชาวไทยทั้งหลาย พระบาทสมเด็จพระเจ้าอยู่หัว ภูมิพล อดุลยเดชมหาราช รัชกาลที่ 9 เสด็จสวรรคตแล้ว ขอพระบาทสมเด็จพระเจ้าอยู่หัวรัชกาลใหม่ทรงพระเจริญ,พระบรมฯองค์ประธานสรงน้ำพระบรมศพ,ในช่วงค่ำวันเดียวกัน สำนักพระราชวังได้เผยแพร่หมายกำหนดการสรงน้ำพระบรมศพพระบาทสมเด็จพระปรมินทรมหาภูมิพลอดุลยเดช ณ พระที่นั่งพิมานรัตยา ในพระที่นั่งดุสิตมหาปราสาท ในพระบรมมหาราชวัง เวลา 17.00 น. วันที่ 14 ต.ค. 2559 โดยสมเด็จพระบรมโอรสาธิราชฯ สยามมกุฎราชกุมาร เป็นองค์ประธานในพระราชพิธี,ให้ภาครัฐไว้ทุกข์ 1 ปี–ประชาชนตามเหมาะสม,ต่อมาเว็บไซต์ราชกิจจานุเบกษาเผยแพร่ประกาศสํานักนายกรัฐมนตรี เรื่อง พระบาทสมเด็จพระเจ้าอยู่หัวสวรรคต ตามที่ได้มีประกาศสํานักพระราชวัง เรื่อง พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร สวรรคต ลงวันที่ 13 ต.ค. 2559 รัฐบาลได้รับทราบด้วยความโทมนัสอย่างยิ่ง จึงเห็นสมควรประกาศให้สถานที่ราชการ รัฐวิสาหกิจ หน่วยงานของรัฐและสถานศึกษาทุกแห่ง ลดธงครึ่งเสา เป็นเวลา 30 วัน ตั้งแต่วันที่ 14 ต.ค. 2559 เป็นต้นไป และให้ข้าราชการ พนักงานรัฐวิสาหกิจ และเจ้าหน้าที่ของรัฐไว้ทุกข์มีกําหนด 1 ปี ตั้งแต่วันที่ 14 ต.ค. 2559 เป็นต้นไป สําหรับประชาชนทั่วไป ขอให้พิจารณาดําเนินการตามความเหมาะสม ประกาศ ณ วันที่ 13 ต.ค. 2559,ตปท.ร่วมเสียใจกับชาวไทย,ช่วงค่ำ ผู้นำจากประเทศต่างๆและผู้แทนองค์การระหว่างประเทศ ทยอยส่งสารต่อการสูญเสียครั้งใหญ่ของคนไทยทั้งประเทศ โดยนายเฆซุส มิเกล ซันส์ เอกอัครราชทูตและหัวหน้าผู้แทนสหภาพยุโรปประจำประเทศ ไทย เผยแพร่ข้อความผ่านทางเฟซบุ๊กระบุว่า ตลอดเวลาที่ข้าพเจ้าได้ปฏิบัติหน้าที่ ณ ประเทศไทย ข้าพเจ้าได้สัมผัสถึงความรักต่อพระบาทสมเด็จพระเจ้าอยู่หัว ภูมิพลอดุลยเดช จากหัวใจของปวงชนชาวไทยทุกท่าน พระบาทสมเด็จ พระเจ้าอยู่หัว ภูมิพลอดุลยเดช ทรงมีพระราชกรณียกิจนานัปการ ซึ่งก่อให้เกิดการพัฒนาและพลิกฟื้นของชาวไทยนับล้านทั่วทุกภูมิภาคของประเทศ และพระบาทสมเด็จพระเจ้าอยู่หัว ภูมิพลอดุลยเดช จะทรงสถิตอยู่ในหัวใจของประชาชนทุกคนสืบไป ข้าพระพุทธเจ้าขอพระราชทานกราบบังคมทูลต่อสมเด็จพระนางเจ้าฯ พระบรมราชินีนาถและพระบรมวงศานุวงศ์ทุกพระองค์เพื่อแสดงความเสียใจอย่างหาที่สุดมิได้ และขอแสดงความเสียใจสำหรับความสูญเสียครั้งยิ่งใหญ่ของประเทศไทย ต่อประชาชนชาวไทยทุกท่านมา ณ ที่นี้,ขณะที่นายนาจิบ ราซัค นายกรัฐมนตรีมาเลเซีย โพสต์ข้อความผ่านทวิตเตอร์ ขอแสดงความเสียใจอย่างสุดที่มิได้แก่พระบรมวงศานุวงศ์ และประชาชนชาวไทย ต่อการสวรรคตของพระบาทสมเด็จพระเจ้าอยู่หัว ภูมิพลอดุลยเดช,พระบรมฯ–พระเทพฯเสด็จศิริราช,ผู้สื่อข่าวรายงานว่า ก่อนหน้านี้เมื่อเวลา 13.47 น. สมเด็จพระบรมโอรสาธิราชฯ สยามมกุฎราชกุมาร เสด็จออกจากโรงพยาบาลศิริราช จากนั้นเวลา 16.35 น. เสด็จกลับมาที่อาคารเฉลิมพระเกียรติ โรงพยาบาลศิริราชอีกครั้ง ผู้สื่อข่าวรายงานด้วยว่า ที่ศาลาสหทัยสมาคม ได้มีพสกนิกรจำนวนมากต่างทยอยกันมาลงนามถวายพระพรอย่างต่อเนื่องตลอดทั้งวัน กระทั่งเวลา 14.20 น. เจ้าหน้าที่ได้ประกาศปิดลงนามถวายพระพรที่ศาลาสหทัยสมาคมแล้ว,พสกนิกรใจสลายร่ำไห้ระงมทั่วศิริราช,สำหรับบรรยากาศที่โรงพยาบาลศิริราช ในเย็นวันเดียวกัน ประชาชนที่มารวมตัวกันอยู่บริเวณลานพระราชานุสาวรีย์ สมเด็จพระมหิตลาธิเบศร อดุลยเดชวิกรม พระบรมราชชนก และที่ภายในศาลาศิริราช 100 ปี ได้รับทราบข่าวว่า พระบาทสมเด็จ พระเจ้าอยู่หัว เสด็จฯ ขึ้นสู่สรวงสวรรค์แล้ว ต่างพากันร่ำไห้ด้วยความเสียใจอย่างสุดซึ้ง บางรายถึงกับเป็นลมล้มพับไปทันทีจนเจ้าหน้าที่ต้องเข้ามาปฐมพยาบาลกัน ยกใหญ่ ขณะเดียวกัน มีประชาชนอีกจำนวนหนึ่งพยายามบอกให้อย่าเชื่อกระแสข่าวที่เกิดขึ้น ให้รอฟังแถลงการณ์จากสำนักพระราชวังก่อน แต่ก็ยังคงมีประชาชนบางส่วนร่วมกันสวดมนต์อย่างต่อเนื่อง,ยังสวดมนต์ถวายพระพรกึกก้อง,เวลา 18.00 น. พสกนิกรทุกหมู่เหล่าจากทั่วทุกสารทิศ ทยอยกันเดินทางมารวมตัวที่ลานสมเด็จ พระมหิตลาธิเบศร อดุลยเดชวิกรม พระบรมราชชนก และที่ศาลาศิริราช 100 ปี ในโรงพยาบาลศิริราช จนแน่นขนัด เพื่อรอฟังข่าวการแถลงการณ์ของรัฐบาล ระหว่างที่รอ ได้ร่วมกันสวดมนต์โพชฌังคปริตร ถวายแด่พระบาทสมเด็จพระเจ้าอยู่หัว เสียงสวดดังกระหึ่มไปทั่วบริเวณ เมื่อสวดมนต์จบหนึ่งครั้ง ประชาชนจะพร้อมใจกันเปล่งเสียงทรงพระเจริญ และร่วมร้องเพลงสดุดีมหาราชาดังกึกก้องไปทั่วโรงพยาบาล จนกระทั่งมีการออกประกาศจากสำนักพระราชวังถึงการเสด็จสวรรคตของพระบาทสมเด็จพระเจ้าอยู่หัว ประชาชนทั้งหมดต่างพากันร่ำไห้โฮออกมา หลายคน โผเข้ากอดกัน ซบหน้าลงร่ำไห้แบบไม่อายใคร ด้วยความอาดูรในดวงใจอย่างหาที่สุดมิได้,ตั้งสัจจะขอถือศีล 5 ถวาย,นายธนวัฒน์ อิทธิสกุลชัย อายุ 41 ปี มาจากเขตภาษีเจริญ พร้อมครอบครัว กล่าวว่า ทันทีที่ทราบข่าวประกาศสำนักพระราชวังว่า ในหลวงเสด็จสวรรคต พวกเรารู้สึกเสียใจมากที่สุดในชีวิต แต่ก็ภูมิใจที่ได้เกิดมาในแผ่นดินของในหลวงรัชกาลที่ 9 พระองค์ทรงเป็นแบบอย่างที่ดีให้กับประชาชน และทรงวางตัวอย่างเหมาะสมไม่ว่าจะอยู่ในสถานะใด เป็นพระมหากษัตริย์ที่ทรงงานอย่างไม่รู้จักเหน็ดเหนื่อย เข้าถึงหัวใจของคนรากหญ้า ครอบครัวของตนตั้งใจถือศีลห้า เพื่อถวายความดีแด่ในหลวงมา 2-3 ปีแล้ว ก็จะทำแบบนี้ตลอดไปแม้ไม่มีในหลวงแล้วก็ตาม,ขอเป็นข้ารองพระบาททุกชาติไป,น.ส.บุษกร กำลังมา อายุ 25 ปี ชาวเขตปทุมวัน กทม. ซึ่งร่ำไห้ด้วยความเสียใจ กล่าวกับผู้สื่อข่าวด้วยน้ำตาคลอเบ้าว่า เสียใจมากที่ในหลวงเสด็จสวรรคต ทุกสิ่งที่พระองค์ทำล้วนทำเพื่อประชาชนคนไทยให้มีความเป็นอยู่ที่ดีขึ้น ในฐานะพสกนิกรจะขอเป็นข้ารองพระบาททุกชาติไป รู้สึกโชคดีมากที่มีในหลวงพระองค์นี้เป็นพ่อของแผ่นดิน,นายสุมิตร สินธุสุวรรณ อายุ 50 ปี มาจาก อ.บางกรวย จ.นนทบุรี กล่าวถึงความรู้สึกที่สูญเสียพระมหากษัตริย์ผู้ทรงคุณูปการอย่างยิ่งใหญ่ของ แผ่นดินว่า เป็นความรู้สึกที่พูดไม่ออก คิดอยู่เสมอว่า ในหลวงอายุมากขึ้นคงต้องมีสักวันที่ต้องจากประชาชนไป แต่ก็ไม่อยากให้วันนั้นมาถึง ทุกสิ่งที่พ่อสอนล้วนมีค่ากับลูกๆ ทุกวันนี้ตนเป็นเกษตรกรปลูกพืชผักสวนครัวใช้ชีวิตตามหลักเศรษฐกิจพอเพียงของ ในหลวง เรียกว่าเป็นชีวิตที่มีความสุข ขอพระองค์เสด็จฯสู่สรวงสวรรค์,สนช–สปท.ร่วมลงนามถวายพระพร,ก่อนหน้านี้ ช่วงเช้าวันเดียวกัน เมื่อเวลา 09.00 น. ที่รัฐสภาสมาชิกสภานิติบัญญัติแห่งชาติ (สนช.) สมาชิกสภาขับเคลื่อนการปฏิรูปประเทศ (สปท.) พร้อมด้วยสมาชิกและคณะผู้บริหารสำนักงานเลขาธิการสภาผู้แทนราษฎร สำนักงานเลขาธิการวุฒิสภา นำโดยนายพรเพชร วิชิตชลชัย ประธานสนช. นายสุรชัย เลี้ยงบุญเลิศชัย รองประธาน สนช. คนที่หนึ่ง นายพีระศักดิ์ พอจิต รองประธาน สนช. คนที่สอง ร.อ.ทินพันธุ์ นาคะตะ ประธาน สปท. นายอลงกรณ์ พลบุตร รองประธาน สปท.คนที่หนึ่ง และสมาชิก สปท. รวมถึงนายสรศักดิ์ เพียรเวช รองเลขาธิการสภาผู้แทนราษฎร นางวรารัตน์ อติแพทย์ เลขาธิการวุฒิสภา ร่วมกันสวมชุดผ้าไทยสีเหลือง และถวายแจกันดอกไม้ ณ ศาลาสหทัยสมาคม พระบรมมหาราชวัง ลงนามถวายพระพรพระบาท สมเด็จพระเจ้าอยู่หัวเพื่อให้ทรงมีพระพลานามัยแข็งแรง สมบูรณ์ ขณะที่บรรยากาศศาลาสหทัยสมาคม ในพระบรมมหาราชวัง มีหลายหน่วยงานต่างมาร่วมถวายพระพรกันเป็นจำนวนมาก สวมเสื้อสีเหลืองและสีชมพู เพื่อแสดงออกถึงสัญลักษณ์การถวายความจงรักภักดี,มท.สั่งตั้งจุดให้ ปชช.ถวายพระพร,ที่กระทรวงมหาดไทย นายกฤษฎา บุญราช ปลัดกระทรวงมหาดไทย กล่าวถึงกรณีการถวายพระพรพระบาทสมเด็จพระเจ้าอยู่หัว ว่า เนื่องจากประชาชนส่วนใหญ่ในพื้นที่ต่างจังหวัดไม่สามารถเดินทางมาถวายพระพรที่พระบรมมหาราชวัง และโรงพยาบาลศิริราช ดังนั้น เพื่ออำนวยความสะดวก ให้ประชาชนได้ร่วมแสดงความจงรักภักดี และถวายพระพร จึงแจ้งผู้ว่าราชการจังหวัดทุกจังหวัดให้จัดพื้นที่ลงนามถวายพระพรต่อหน้าพระบรมฉายาลักษณ์ของพระบาทสมเด็จพระเจ้าอยู่หัว และสมเด็จพระ นางเจ้าฯ พระบรมราชินีนาถ เพื่อเป็นการอำนวยสะดวกให้ประชาชนไม่ต้องลำบากเดินทางเข้ามาในกรุงเทพมหานคร รวมทั้งให้จังหวัดประสานกับผู้นำศาสนา ในการจัดกิจกรรมตามความเหมาะสมของพื้นที่ อาทิ ศาสนาพุทธ มีการจัดสวดมนต์เพื่อให้ทรงมีพระพลานามัยแข็งแรง หายจากพระประชวร รวมทั้งกิจกรรมอื่นๆที่เหมาะสมด้วย,ทหารสวดมนต์–นั่งสมาธิให้พ่อหลวง,ที่กองบัญชาการกองทัพไทย เวลา 10.30 น. พล.ท.ชัยพฤกษ์ อัยยะภาคย์ เจ้ากรมกิจการพลเรือนทหาร กองบัญชาการกองทัพไทย นำข้าราชการ กรมกิจการพลเรือนทหารร่วมไหว้พระ และสวดมนต์ บทโพชฌังคปริตร เพื่อถวายเป็นพระราชกุศลแด่ พระบาทสมเด็จพระเจ้าอยู่หัว,ขณะที่โรงเรียนชุมพลทหารเรือ อ.สัตหีบ จ.ชลบุรี น.อ.วิรัตน์ สมจิตร ผบ.โรงเรียนชุมพลทหารเรือ กรมยุทธศึกษาทหารเรือ ได้นำคณะทำงาน ข้าราชการ ทหาร ลูกจ้าง นักเรียนจ่าทหารเรือ ชั้นปีที่ 1 และ 2 จำนวน 1,000 นาย พร้อมใจแสดง พลังแห่งความศรัทธา ร่วมกันนั่งสมาธิสวดมนต์ ถวายพระพรพระบาทสมเด็จพระเจ้าอยู่หัวเพื่อให้พระองค์ทรงหายจากพระอาการประชวร มีพลานามัยดีขึ้น และแสดงออกถึงความจงรักภักดี ณ อาคารอเนกประสงค์ โรงเรียนชุมพลทหารเรือ กรมยุทธศึกษาทหารเรือ อำเภอสัตหีบ จังหวัดชลบุรี,ทบ.ถือศีล 9 วัน 9 คืนถวายเป็นพระราชกุศล,ด้าน พล.อ.เฉลิมชัย สิทธิสาท ผบ.ทบ. ในฐานะเลขาธิการ คสช. กล่าวว่า สำหรับการสวดมนต์ ถวายพระพรแด่พระบาทสมเด็จพระเจ้าอยู่หัวให้ทรงหายจากพระอาการประชวร ทุกหน่วยของกองทัพบกทำอยู่แล้วและทำอย่างต่อเนื่อง กองทัพบกกำหนดให้หน่วยทหารทั่วประเทศของกองทัพบกได้จัดพิธีสวดมนต์เฉลิมพระเกียรติพระบาทสมเด็จ พระเจ้าอยู่หัวเนื่องในโอกาสมหามงคลเสด็จเถลิงถวัลยราชสมบัติครบ 70 ปี 9 มิ.ย.2559 และเฉลิมพระเกียรติสมเด็จพระนางเจ้าสิริกิติ์ พระบรม ราชินีนาถ เนื่องในโอกาสมหามงคลเฉลิมพระชนม พรรษา 7 รอบ 12 สิงหาคม 2559 อย่างต่อเนื่องในทุกวันจันทร์ที่ 2 ของเดือน และในวันนี้กองพันทหารราบ มณฑลทหารบกที่ 11 ให้กำลังพลร่วมถือศีล 5 เป็นเวลา 9 วัน 9 คืน เพื่อถวายเป็นพระราชกุศลแด่พระบาทสมเด็จพระเจ้าอยู่หัว ที่วัดน้อยนพคุณ เขตดุสิต,ปลัด มท.นัดประชุมด่วน ผวจ.,เวลา 16.00 น. นายกฤษฎา บุญราช ปลัดกระทรวงมหาดไทย ส่งข้อความด่วนที่สุด ถึงผู้ว่าราชการจังหวัดและนายอำเภอทั่วประเทศ เรื่อง ขอให้จัดเตรียมการเฝ้าฟังข่าวสารสำคัญ ว่าด้วย มท. มีข้อราชการสำคัญที่จะชี้แจงขั้นตอนการปฏิบัติราชการต่างๆในเวลา 19.00 น. เป็นต้นไป ผ่านทางการประชุมวีดิโอคอนเฟอเรนซ์ และระบบ DOPA Channel ไปยังศาลากลางจังหวัดและที่ว่าการอำเภอทั่วประเทศ จึงขอให้ ผวจ.และ นอภ.จัดเตรียมข้าราชการที่เกี่ยวข้องเข้ารับฟังการถ่ายทอดด้วยโดยปลัดกระทรวงมหาดไทย จะทำหน้าที่เป็นประธานในการชี้แจง,สนช.เรียกประชุมด่วนนัดพิเศษ,วันเดียวกันมีการประชุมสมาชิกสภานิติบัญญัติแห่งชาติหรือ สนช. ที่รัฐสภา ช่วงเย็น ในระหว่างการประชุม สนช. ที่มีนายสุรชัย เลี้ยงบุญเลิศชัย รองประธานสภานิติบัญญัติแห่งชาติ (สนช.) คนที่ 1 เป็นประธาน ได้แจ้งต่อที่ประชุม สนช.ว่า นายพรเพชร วิชิตชลชัย ประธาน สนช. และนายพีระศักดิ์ พอจิต รองประธาน สนช.คนที่ 2 ได้หารือร่วมกันว่าเนื่องจากมีเหตุผลจำเป็นอย่างยิ่ง จึงขอเลื่อนระเบียบวาระการประชุมในวันนี้ออกไปก่อน ขณะเดียวกันจะของดการประชุม สนช.ในวันที่ 14 ต.ค. โดยมีระเบียบวาระเรื่องการพิจารณาซักถามนายอุดมเดช รัตนเสถียร และนายนริศร ทองธิราช อดีต ส.ส.พรรคเพื่อไทย ผู้ถูกกล่าวหาในคดีถอนจากตำแหน่งจากกรณีการสลับร่างแก้ไขรัฐธรรมนูญและการเสียบบัตรลงคะแนนแทนกัน โดยที่ประชุมสนช.มีมติเอกฉันท์ 180 เสียง งดออกเสียง 4 คน และไม่ลงคะแนน 1 คน เพื่องดเว้นการใช้ข้อบังคับการประชุม สนช. เพื่อเลื่อนระเบียบวาระดังกล่าวออกไปเป็นการชั่วคราวก่อน,จากนั้น นายสุรชัยกล่าวอีกว่า นอกจากนี้ จะขอนัดประชุม สนช.ในวันเดียวกันนี้เป็นกรณีพิเศษเวลา 21.00 น. และขอความกรุณาสมาชิก สนช. เตรียมพร้อมตลอด 24 ชั่วโมง สำหรับการเรียกประชุมเป็นกรณีพิเศษและขอให้ติดตามการแจ้งนัดหมายทุกช่องทางที่สภามีอยู่โดยเฉพาะช่องทางอิเล็กทรอนิกส์,นายกฯเรียกถก ครม.-คสช.-สนช.,เวลา 18.35 น.ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช. เดินทาง ออกจากทำเนียบรัฐบาล ไป รพ.ศิริราช จากนั้นเดินทางกลับเข้าทำเนียบรัฐบาล เวลา 20.14 น. เพื่อเป็นประธานการประชุมร่วม ครม. คสช. และ สนช.ที่ตึกบัญชาการ 2 ทำเนียบรัฐบาล โดยมีรัฐมนตรี ผู้นำเหล่าทัพ สมาชิก คสช. ประธาน สนช.และรองประธาน สนช. เข้าร่วม อาทิ พล.อ.เฉลิมชัย สิทธิสาท ผบ.ทบ.ในฐานะเลขาธิการ คสช. พล.ร.อ.ณะ อารีนิจ ผบ.ทร.พล.ต.อ.จักรทิพย์ ชัยจินดา ผบ.ตร.นายมีชัย ฤชุพันธุ์ สมาชิก คสช. พล.อ.ประวิตร วงษ์สุวรรณ รองนายกฯและ รมว.กลาโหม นายวิษณุ เครืองาม รองนายกฯ พล.อ.อนุพงษ์ เผ่าจินดา รมว.มหาดไทย นายดอน ปรมัตถ์วินัย รมว.ต่างประเทศ พล.อ.ศิริชัย ดิษฐกุล รมว.แรงงาน นายพรเพชร วิชิตชลชัย ประธาน สนช.มาพร้อมกับนายสุรชัย เลี้ยงบุญเลิศชัย รองประธาน สนช.คนที่ 1 และนายพีรศักดิ์ พอจิต รองประธาน สนช.คนที่ 2 เข้าร่วมการประชุม,สนช.รับทราบในหลวงสวรรคต,ผู้สื่อข่าวรายงานจากรัฐสภาว่า ช่วงค่ำสภานิติบัญญัติแห่งชาติ (สนช.) ที่มีนายพรเพชร วิชิต–ชลชัย ประธาน สนช. นัดสมาชิก สนช.เข้าร่วมประชุมกรณีพิเศษในเวลา 21.00 น.โดยปรากฏว่าสมาชิก สนช.ทยอยเดินทางเข้ามาประชุมที่รัฐสภา โดยแต่งกายไว้ทุกข์ด้วยชุดดำและปลอกแขนสีดำ ภายในห้องประชุมรัฐสภามีการเปิดวีดิทัศน์พระราชประวัติ และพระราชกรณียกิจพระบาทสมเด็จพระเจ้าอยู่หัว ในพระบรมโกศด้วย ทั้งนี้ บรรยากาศเป็นไปอย่างโศกเศร้า,สมาชิก สนช.ไว้อาลัย 9 นาที,ต่อมาเวลา 21.30 น. นายพรเพชรเป็นประธานการประชุม สนช.ครั้งที่ 65/2559 เป็นพิเศษ เพื่อรับทราบประกาศสำนักพระราชวัง เรื่อง พระบาทสมเด็จพระปรมินทรมหาภูมิพลอดุลยเดช สยามินทราธิราช บรมนาถบพิตร สวรรคต เมื่อวันที่ 13 ต.ค.2559 โดยขอเชิญสมาชิก สนช. โปรดยืนขึ้น เพื่อน้อมเกล้าน้อมกระหม่อมถวายอาลัยส่งดวงพระวิญญาณพระองค์เสด็จสู่สวรรคาลัย เป็นเวลา 9 นาที จากนั้นนายพรเพชรแจ้งต่อที่ประชุมว่า ซึ่งสภาฯจะได้ดำเนินการตามบทบัญญัติของรัฐธรรมนูญแห่งราชอาณาจักรไทย ฉบับชั่วคราว พุทธศักราช 2559 มาตรา 2 ประกอบรัฐธรรมนูญแห่งราชอาณาจักรไทย พุทธศักราช 2550 มาตรา 23 ต่อไป และจะไม่มีการประชุมสภานิติบัญญัติแห่งชาติ วาระปกติ จนกว่าจะมีการดำเนินการตามโบราณราชประเพณี กฎมนเทียรบาล และรัฐธรรมนูญแห่งราชอาณาจักรไทย จากนั้นนายพรเพชรได้สั่งปิดประชุมเวลา 21.45 น.,พระบรมฯทรงรับสั่งรอเวลาเหมาะสม,เมื่อเวลา 21.40 น. พล.อ.ประยุทธ์ จันทร์โอชา นายกรัฐมนตรีและหัวหน้า คสช. แถลงภายหลังการประชุมร่วม ครม.-คสช.-สนช. ว่า ในนามของนายกรัฐมนตรี ครม.และ คสช. ขอแสดงความเสียใจกับประชาชนทั้งประเทศไปด้วยกัน เราอยู่ในวาระที่สำคัญที่สุด ฉะนั้นเราต้องทำทุกอย่างให้เป็นไปด้วยความเรียบร้อย เมื่อค่ำวันที่ 13 ต.ค. ตนได้มีโอกาสเข้าเฝ้าฯ สมเด็จพระบรมโอรสาธิราชฯ สยามมกุฎราชกุมาร ได้ทรงรับสั่งไว้ว่า ท่านทรงรับพระราชทานเป็นองค์รัชทายาทอยู่แล้วในปัจจุบัน แต่ท่านจะทรงขอเวลาแสดงความเสียใจร่วมกับประชาชนทั้งประเทศไปก่อนในระยะเวลานี้ ส่วน กระบวนการทางกฎหมายในการอัญเชิญสืบพระ ราชสมบัตินั้น ให้รอเวลาที่เหมาะสม คือ หลังจากที่พระองค์ทรงทำพระทัยแสดงความเสียใจร่วมกับประชาชน และทรงระลึกพระราชบิดา,เมื่อทรงร่วมแสดงความเสียใจ และทรงระลึกถึงพระมหากรุณาธิคุณของพระบาทสมเด็จพระเจ้า อยู่หัว รัชกาลที่ 9 กับประชาชนผ่านพ้นไปแล้ว เมื่อถึงเวลาเหมาะสม โดยทรงยืนยันว่าทรงตระหนักในหน้าที่องค์รัชทายาท ในส่วนพระราชภารกิจต่างๆ จะทรงปฏิบัติต่อไปในฐานะสมเด็จพระบรมโอรสาธิราชฯ สยามมกุฎราชกุมาร,นายกฯตู่ ส่งสารให้กำลังใจคนไทย,เวลา 21.00 น. พล.อ.ประยุทธ์ได้อ่านสารจากใจผ่านโทรทัศน์รวมการเฉพาะกิจแห่งประเทศไทยว่า วันนี้สิ่งที่รัฐบาลโดยนายกรัฐมนตรี คณะรัฐมนตรีทุกคนเป็นห่วงกังวลคือ เรื่องความเศร้าโศกเสียใจ อาลัยของคนไทยทั้งประเทศ ทุกคนอยู่ในสภาวะเดียวกันทั้งหมด จึงอยากให้กำลังใจกับทุกคนและทุกภาคส่วน ช่วยกันอดทนอดกลั้น ทำหน้าที่ของตนให้ดีที่สุดต่อไป สำหรับพระบาทสมเด็จพระเจ้าอยู่หัวในพระบรมโกศนั้น จะยังทรงเฝ้าทอดพระเนตรคนไทยทั้งประเทศอยู่ตลอดไป ขอให้ทุกคนช่วยกันทำความดีถวายอย่างไม่หยุดยั้ง ในส่วนเรื่องที่ยังต้องช่วยกันอยู่คือคนดี ต้องช่วยทำให้คนไม่ดี เป็นคนดีให้ได้ กลับมาเป็นพลังอันสำคัญในการพัฒนาชาติและบ้านเมือง ภายใต้กรอบของกฎหมายและกระบวนการยุติธรรม,เตือนอย่าตกเป็นเหยื่อพวกฉวยโอกาส,พล.อ.ประยุทธ์กล่าวว่า ส่วนด้านเศรษฐกิจไม่ว่าจะเป็นตลาดหุ้น การค้าการลงทุน ภาคธุรกิจต่างๆ อย่าหยุดชะงัก อย่าพยายามทำให้ประเทศขาดความน่าเชื่อถือในกรณีเช่นการทุบหุ้นและช้อนหุ้น แต่ขอให้ทุกคนช่วยรักษาสถานะด้านการเงินและการคลังของประเทศไว้ อย่าผลีผลามจนตกเป็นเหยื่อให้คนแสวงหาประโยชน์บนความวิกฤติในเวลานี้,วอนช่วยกันสืบสานพระราชปณิธาน,พล.อ.ประยุทธ์กล่าวอีกว่า ด้านความมั่นคงปลอดภัย ความเสถียรภาพทางการเมืองและการรักษาความมั่นคงปลอดภัยในชีวิตและทรัพย์สินนั้น เป็นสิ่งสำคัญที่สุดในเวลานี้ที่ทุกคนต้องช่วยกันเฝ้าระวังให้พื้นที่ทั่วประเทศมีความปลอดภัย มีการประสานงาน จัดชุดเฝ้าระวังเวรยาม และเพิ่มมาตรการความเข้มงวด หากมีเหตุต้องสงสัยก็ให้แจ้งเหตุได้กับเจ้าหน้าที่ ทั้งพลเรือน ตำรวจ และทหาร ที่ตนได้สั่งการให้เข้าประจำการจุดต่างๆ ทั่วทั้งราชอาณาจักร ทั้งนี้ขอเป็นกำลังใจให้กับเจ้าหน้าที่ทุกคน ไม่ว่าจะเป็นข้าราชการ ตำรวจ และทหารในการปฏิบัติหน้าที่ของตนให้ดีที่สุด ด้วยความเสียสละอดทน เพื่อให้ประชาชนคนไทยทั้งประเทศได้ผ่านช่วงเวลาแห่งความเศร้าโศกอาลัยและการสูญเสียนี้ไปให้ได้ ทั้งนี้นายกรัฐมนตรีและรัฐบาลอยากให้คนไทยทุกคนช่วยกันสืบสานพระราชปณิธานของพระบาทสมเด็จ พระเจ้าอยู่หัวในพระบรมโกศที่พระราชทานไว้ให้คนไทย ประเทศไทยมาเป็นระยะเวลายาวนานถึง 70 ปี และขอให้ช่วยกันทำต่อไป,โอบามา ส่งสาส์นเสียใจ,สำนักข่าวต่างประเทศรายงานว่า ประธานาธิบดี บารัค โอบามา แห่งสหรัฐฯ ส่งสาส์นแสดงความเสียใจต่อประชาชนชาวไทยและพระบรมวงศานุวงศ์ ว่า ด้วยพระบาทสมเด็จพระเจ้าอยู่หัวฯ ทรงเป็นกษัตริย์ที่ปวงชนชาวไทยเคารพนับถือเป็นอย่างสูง พระองค์ทรงทำงานอย่างไม่รู้จักเหน็ดเหนื่อยกับการพัฒนาประเทศของพระองค์ และทรงแสดงให้เห็นถึงการทุ่มเท อุทิศพระองค์เพื่อพัฒนามาตรฐานการดำรงชีวิตของประชาชนชาวไทย และด้วยทรงงานสร้างสรรค์ นวัตกรรมสิ่งใหม่ พระองค์ทรงริเริ่มเทคโนโลยีใหม่จนได้รับการสรรเสริญยกย่องจากทั่วโลก,นอกจากนี้ สหรัฐฯ ยังเป็นพระสหายที่สนิท ต่อพระองค์ รวมถึงประธานาธิบดีสหรัฐฯอีกหลายคน อีกทั้งข้าพเจ้าที่เคยได้รับเกียรติจากพระองค์คราวเยือนประเทศไทยเมื่อปี 2555 และยังจำได้ถึงความสง่างามและความอบอุ่นของพระองค์ รวมถึงความรักและความหลงใหลอย่างลึกซึ้งของปวงชนชาวไทย และชาวอเมริกันพร้อมข้าพเจ้าจะยืนเคียงข้างประชาชนชาวไทย เช่นเดียวกับร่วมแสดงความเสียใจต่อการเสด็จสวรรคตของพระบาทสมเด็จ พระเจ้าอยู่หัว,วอนไทยคงชื่อเสียงการเคารพสิทธิมนุษยชน,ขณะเดียวกัน นายบัน คี-มูน เลขาธิการแห่งสหประชาชาติ (ยูเอ็น) แถลงด้วยความหวังว่า ประเทศไทยจะคงชื่อเสียงการเคารพสิทธิมนุษยชนของพระบาทสมเด็จพระเจ้าอยู่หัว ที่ทรงปฏิบัติ พระราชกรณียกิจอันส่งเสริมคงคุณค่าต่อสากลโลก,นายกฯอินเดียแสดงความเสียใจ,ด้านนายกรัฐมนตรีอินเดียนาเรนดรา โมดี โพสต์ทวิตเตอร์ส่วนตัว ว่าประชาชนชาวอินเดียและตน ขอร่วมกับประชาชนชาวไทยที่กำลังโศกเศร้าต่อการสูญเสียประมุขสูงสุด พระบาทสมเด็จ พระเจ้าอยู่หัว ภูมิพลอดุลยเดช ส่วนเฟซบุ๊กของสถานเอกอัครราชทูตอังกฤษประจำประเทศไทย เผยแพร่สารจากนายไบรอัน เดวิดสัน เอกอัครราชทูตสหราชอาณาจักร ประจำประเทศไทยที่ระบุว่า ข้าพเจ้ารู้สึกเศร้าใจเป็นอย่างยิ่งที่ได้ยินข่าวการสวรรคตของพระบาทสมเด็จพระเจ้าอยู่หัว พระองค์จะทรงอยู่ในดวงใจของพสกนิกรทั้งในและนอกประเทศไทย ข้าพเจ้าขอแสดงความเสียใจอย่างสุดซึ้ง,สถานทูตไทยในญี่ปุ่นเปิดลงนามถวายอาลัย,ขณะที่ความเคลื่อนไหวของสถานเอกอัครราชทูตไทยในต่างประเทศ ได้ออกประกาศให้ประชาชนชาวไทยที่อาศัยอยู่ในต่างประเทศลงนามถวายความอาลัย โดยสถานเอกอัครราชทูต ณ กรุงโตเกียว เปิดให้ประชาชนลงนามถวายความอาลัยที่หอประชุม สถานเอกอัครราชทูตฯ ตั้งแต่วันที่ 14 ต.ค.2559 ระหว่างเวลา 09.00-12.00 น. และ 13.30-16.30 น. ทุกวัน ไม่เว้นวันเสาร์อาทิตย์ เช่นเดียวกับสถานเอกอัครราชทูต ณ สิงคโปร์ จะจัดลงนามในสมุดถวายความอาลัย ที่บริเวณห้องโถง สถานเอกอัครราชทูตฯ ในโอกาสแรก โดยจะแจ้งรายละเอียดผ่านทางเว็บไซต์และเฟซบุ๊กของสถานเอกอัครราชทูต,ชาวซิดนีย์ร่ำไห้สิ้นแล้วในหลวง,นายประสิทธิ์ นิเวศน์ทอง ผู้สื่อข่าวไทยรัฐประจำนครซิดนีย์ ประเทศออสเตรเลีย รายงานว่า ภายหลังมีข่าวพระอาการประชวรของในหลวงและมีแถลงการณ์พระอาการฉบับที่ 37 เมื่อวันที่ 12 ต.ค. ชาวไทยในนครซิดนีย์จำนวนมากได้พากันสวดมนต์ตั้งจิตภาวนาขอให้พระบาทสมเด็จพระเจ้าอยู่หัว ทรงหายประชวรโดยเร็ว พร้อมกันนี้ยังได้ติดตามสอบถามข่าวคราวทางเมืองไทย จากบรรดาญาติสนิทมิตรสหาย กระทั่งช่วงเย็นวันที่ 13 ต.ค. ได้มีการเผยแพร่ข่าวการเสด็จสวรรคตของพระบาทสมเด็จ พระเจ้าอยู่หัว ทำให้ชาวไทยในซิดนีย์จำนวนมากพากันร่ำไห้ด้วยความอาลัยและเฝ้าติดตามการแถลงข่าวของรัฐบาลกันอย่างใจจดใจจ่อ,คนไทยในญี่ปุ่นสุดเสียใจ,เช่นเดียวกับชาวไทยในญี่ปุ่น ต่างพากันติดตามข่าวพระอาการประชวรและอธิษฐานจิตภาวนาให้ทรงหายจากพระอาการประชวร เมื่อพระบาท สมเด็จพระเจ้าอยู่หัว เสด็จสวรรคต ก็พากันร่ำไห้ด้วยความเสียใจ นางพนอจัน วิชยา เทรายาม่า อายุ 65 ปี เปิดเผยกับผู้สื่อข่าวว่า เครียดจนนอนไม่หลับ คิดว่าคนไทยทั้งแผ่นดินและอยู่นอกประเทศไทยก็คงเป็นเหมือนๆกัน ในชีวิตนี้อายุ 65 ปี เกิดมาก็อยู่ ในรัชสมัยของพระบาทสมเด็จพระเจ้าอยู่หัว รัชกาลที่ 9 รู้สึกเสียใจต่อการเสด็จสวรรคตของในหลวง พระองค์ท่านจะคงอยู่กับหัวใจประชาชนชาวไทยตลอดไป ไม่ได้จากไปไหน ขณะที่เพื่อนคนไทยอื่นๆ ในญี่ปุ่นก็เช่นกัน หลายคนยังทำใจไม่ได้และเสียใจต่อการสูญเสียในหลวง ในวันที่ 14 ต.ค. ตนจะไปลงนามแสดงความไว้อาลัยที่สถานทูตไทยในกรุงโตเกียวเช่นเดียวกับคนไทยอื่นๆ,ประโคมข่าวทั่วโลกไทยสูญเสียกษัตริย์,ขณะที่สำนักข่าวต่างประเทศทั่วโลกทั้งเอพี เอเอฟพี รอยเตอร์ ตลอดจนบีบีซีและซีเอ็นเอ็น ต่างรายงานอ้างแถลงการณ์ของสำนักพระราชวังระบุถึงการเสด็จสวรรคตในพระบาทสมเด็จพระเจ้าอยู่หัวภูมิพลอดุลยเดช เมื่อเวลา 15.52 น. วันพฤหัสบดี 13 ต.ค. ตามเวลาประเทศไทย หลังทรงพระอาการ ประชวรมายาวนาน สิ้นสุดการครองราชสมบัตินาน 70 ปี ด้วยพระชนมพรรษา 88 พรรษา,ก่อนหน้านี้ เว็บไซต์หนังสือพิมพ์เซาท์ ไชนา มอร์นิง รายงานระบุพระบาทสมเด็จพระเจ้าอยู่หัวภูมิพลอดุลยเดช พระมหากษัตริย์ลำดับที่ 9 แห่งราชวงศ์จักรี ซึ่งเป็นราชวงศ์ที่มีอายุยาวนาน 234 ปี เสด็จสวรรคตที่โรงพยาบาลศิริราชในกรุงเทพฯ,ยกย่องทรงช่วยคลี่คลายความขัดแย้งในชาติ,ส่วนเว็บไซต์บีบีซีระบุถึงการเสด็จสวรรคตของพระบาทสมเด็จพระเจ้าอยู่หัว เกิดขึ้นระหว่างที่ประเทศไทยยังอยู่ภายใต้การปกครองของรัฐบาลทหาร ซึ่งก่อรัฐประหารยึดอำนาจปกครองประเทศมาตั้งแต่ปี 2557 ขณะที่เว็บไซต์หนังสือพิมพ์เดอะการ์เดียนของอังกฤษ รายงานระบุพระบาท สมเด็จพระเจ้าอยู่หัว ทรงช่วยคลี่คลายความขัดแย้งทางการเมืองในประเทศไทยหลายครั้ง จากเหตุปฏิวัติรัฐประหารในประเทศไทยมากกว่า 12 ครั้ง นับตั้งแต่ทรงขึ้นครองราชสมบัติตั้งแต่ปี 2489 ด้วยพระชนมพรรษา 18 พรรษา,กษัตริย์นักดนตรีแจ๊ส–พระบิดาฝนเทียม,ด้านเว็บไซต์สำนักข่าวเอ็นบีซีของสหรัฐฯ รายงานระบุพระบาทสมเด็จพระเจ้าอยู่หัว ทรงได้รับการยกย่องเป็นกษัตริย์นักดนตรีแจ๊ส พระบิดาแห่งการทำฝนเทียมและสัญลักษณ์แห่งเสถียรภาพทางการเมือง ส่วนความคิดเห็นของเหล่านักการทูตและนักวิเคราะห์สถานการณ์ด้านเศรษฐกิจในสิงคโปร์ ระบุการเสด็จสวรรคตของพระบาทสมเด็จพระเจ้า อยู่หัว จะไม่กระทบถึงการเติบโตทางเศรษฐกิจของไทยในระยะยาว,กสทช.กำชับทีวี–วิทยุเสนอข่าว,ผู้สื่อข่าวรายงานว่า คณะกรรมการกิจการกระจายเสียงและกิจการโทรทัศน์ (กสท.) มีมติในการประชุม ครั้งพิเศษที่ 1/2559 เมื่อวันที่ 13 ต.ค. 2559 มีมติกำหนดแนวปฏิบัติสำหรับผู้รับใบอนุญาตประกอบกิจการกระจายเสียง กิจการโทรทัศน์ กรณีพระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร เสด็จสวรรคต ดังนี้,1.การเผยแพร่ข้อมูลข่าวสารเกี่ยวกับการเสด็จสวรรคต ผ่านทางสถานีวิทยุกระจายเสียง สถานีโทรทัศน์ ในระบบภาคพื้นดิน ระบบดาวเทียม และระบบอื่นใด ให้ถือปฏิบัติตามกฎ ระเบียบ ข้อบังคับ ข้อปฏิบัติของสำนักพระราชวังโดยเคร่งครัด,2.การถ่ายทอดภาพหรือเสียงเกี่ยวกับการเสด็จสวรรคต และงานพระบรมศพพระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร เสด็จสวรรคต ให้เชื่อมโยงสัญญาณโดยตรงจากโทรทัศน์รวมการเฉพาะกิจแห่งประเทศไทย และสถานีวิทยุกระจายเสียงแห่งประเทศไทย โดยมิให้นำเอาภาพและเสียงไปออกอากาศซ้ำเว้นแต่จะได้รับอนุญาต,และ 3.การเผยแพร่รายการต่างๆของสถานีวิทยุกระจายเสียง สถานีโทรทัศน์ ให้งดการเผยแพร่รายการที่แสดงถึงความรื่นเริงเป็นเวลา 30 วัน และขอให้คำนึงถึงความเหมาะสม เพื่อน้อมรำลึกถึงพระมหากรุณาธิคุณและร่วมถวายความอาลัยแด่พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร,อนุสาวรีย์ชัยฯขึ้นบิลบอร์ดถวายอาลัย,ที่อนุสาวรีย์ชัยสมรภูมิ มีป้ายบิลบอร์ดขนาดใหญ่ ขึ้นข้อความ ขอพระองค์เสด็จสู่สวรรคาลัย น้อมรำลึกในพระมหากรุณาธิคุณใต้ฝ่าพระบาท พระบาทสมเด็จพระปรมินทรมหาภูมิพลอดุลยเดช บริเวณฝั่งห้างสรรพสินค้าเซ็นเตอร์วัน ถนนราชวิถี แขวงถนนพญาไท เขตราชเทวี กทม. ประชาชนที่สัญจรผ่านไปมาบริเวณสะพานลอยต่างยืนไว้อาลัยด้วยอาการโศกเศร้าเสียใจ และถ่ายภาพเก็บไว้ ทำให้บรรยากาศอนุสาวรีย์ชัยสมรภูมิสงบนิ่ง พ่อค้าแม่ค้าร้านค้าต่างๆพากันติดตามข่าวสารทางทีวีอย่างใจจดใจจ่อ,คลื่นชาวไทยเฝ้ารอดูเคลื่อนพระบรมศพ,ที่ รพ.ศิริราช ด้านประตูที่ 8 ถนนวังหลัง แขวงศิริราช เขตบางกอกน้อย กทม. มีประชาชนทยอยเดินทางออกมาจากลานพระราชานุสาวรีย์ สมเด็จพระมหิตลาธิเบศร อดุลยเดชวิกรม พระบรมราชชนก หลังจากทราบประกาศจากสำนักพระราชวัง มาที่ประตู 8 อย่างเนืองแน่น ด้วยสีหน้าที่โศกเศร้า บางคนนำรูปพระเจ้าแผ่นดินชูขึ้นเหนือหัว ตะโกนว่ารักพ่อหลวง บางคนเดินกอดรูปพระบรมฉายาลักษณ์น้ำตานองหน้า ส่วนมากพยายามเข้าไปเพื่อร่วมไว้อาลัยตลอดเวลา โดยเจ้าหน้าที่ให้ใช้ประตูที่ 1 เท่านั้น ส่วนด้านถนนวังหลังปิดการจราจรล้างถนน เจ้าหน้าที่โรงพยาบาลแจ้งประกาศจากสำนักพระราชวัง ผ่านเสียงตามสายในเวลา 13.00 น. วันที่ 14 ต.ค. จะเคลื่อนขบวนพระศพ ด้านหน้าประตู 8 ข้ามสะพานอรุณอมรินทร์ ข้ามสะพานสมเด็จพระปิ่นเกล้าไปยังวัดพระแก้ว ให้ประชาชนสวมชุดดำมาเฝ้าขบวนพระบรมศพ,ศิริราชอำนวยความสะดวกประชาชน,ต่อมาเวลา 20.40 น. ผศ.นพ.วิศิษฎ์ วามวาณิชย์ ผู้อำนวยการโรงพยาบาลศิริราช กล่าวว่า สำหรับการอำนวยความสะดวกให้กับประชาชน ที่มาเฝ้ารับพระบรมศพพระบาทสมเด็จพระเจ้าอยู่หัว โดยรอบโรงพยาบาลนั้น โรงพยาบาลได้จัดทีมพยาบาลตามจุดต่างๆ และทีมพยาบาลเดินเท้า พร้อมเวรเปล รถพยาบาล พร้อมทั้งเครื่องปรับอากาศ น้ำให้กับประชาชนมากที่สุด เปิดไฟให้สว่างมากขึ้น นอกจากนี้ยังมีทีมนักจิตวิทยา ที่คอยดูแลสภาพจิตใจประชาชนรวมถึงแพทย์เวรที่เฝ้าประจำมากกว่าปกติ แต่เนื่องจากพื้นที่มีจำกัดอาจจะไม่สามารถรองรับประชาชนได้ทุกคน หากเป็นไปได้อยากให้รองรับตามเส้นทาง จะประชุมกับกองอำนวยการต่อไป อย่างไรก็ตาม โรงพยาบาลไม่ได้ปิดทำการในวันที่ 14 ตุลาคม ยังคงรับรักษาผู้ป่วยหนัก จึงขอให้ผู้ป่วยเผื่อเวลา,กษัตริย์จิกมีทรงเสียพระทัย-สั่งลดธงครึ่งเสา,ขณะเดียวกัน เฟซบุ๊กของสมเด็จพระราชาธิบดี เคเซอร์ นัมเกล วังชุก แห่งภูฏาน ทรงเผยแพร่ข้อความ หลังพระองค์ทรงทราบถึงการเสด็จสวรรคตในพระบาทสมเด็จพระเจ้าอยู่หัว ด้วยความเศร้าเสียพระทัย ทั้งนี้ พระองค์พร้อมด้วยพระบรม วงศานุวงศ์ภูฏาน เหล่าข้าราชการระดับชั้นอาวุโส และชุมชนชาวไทยที่อาศัยอยู่ในภูฏาน ร่วมใจกันจุดตะเกียงเนย 1,000 ดวง และสวดมนต์เพื่อรำลึกถึงในหลวงภายในพระราชวังทาชิโชซอง รวมถึงตามวัดต่างๆทั่วภูฏาน และในวันที่ 14 ต.ค. ภูฏานจะกำหนดให้เป็นวันไว้ทุกข์ ธงชาติจะลดลงครึ่งเสา ตามสถานที่ราชการ หน่วยงาน และโรงเรียนต่างๆ จะปิดการเรียนการสอน เพื่อให้ประชาชนเข้าวัดสวดมนต์ ด้านกษัตริย์จิกมีจะเสด็จเยือนอนุสรณ์สถานแห่งชาติซอร์เตน และอีก 7 วันข้างหน้าจะมีการจุดตะเกียงเนยตามสถานที่สำคัญต่างๆในภูฏาน
แผ่นดินไทยสุดวิปโยคพระบาทสมเด็จพระเจ้าอยู่หัว เสด็จสวรรคต สำนักพระราชวังออกประกาศเสด็จสวรรคตด้วยพระอาการสงบ สมเด็จพระบรมโอรสาธิราชฯ สยามมกุฎราชกุมารเป็นองค์ประธานสรงน้ำพระบรมศพ
ในหลวงสวรรคต,พระเจ้าอยู่หัวสวรรคต,รัชกาลที่ 9 สวรรคต,สิ้นรัชกาลที่ 9,พระบาทสมเด็จพระปรมินทรมหาภูมิพลอดุลยเดช,พระบาทสมเด็จพระเจ้าอยู่หัวในพระบรมโกศ,ประยุทธ์ จันทร์โอชา,โรงพยาบาลศิริราช,ไทยรัฐฉบับพิมพ์,หนังสือพิมพ์ไทยรัฐ